প্রধানমন্ত্রীরদপ্তর
কোচিতে এক অনুষ্ঠানে কোচি মেট্রো এবং ভারতীয় রেলের ৪,৫০০ কোটি টাকারও বেশি প্রকল্পের ভিত্তিপ্রস্তর স্থাপন ও জাতির উদ্দেশে উৎসর্গ প্রধানমন্ত্রীর
“উন্নত ভারতের এই নকশায় আধুনিক পরিকাঠামোর বড় ভূমিকা রয়েছে”
“ভারতীয় রেলে আমরা পূর্ণ রূপান্তর আনছি, আজ দেশের রেল স্টেশনগুলিকে বিমানবন্দরের মতো করে তোলা হচ্ছে ”
“কৃষি থেকে শিল্প – এই আধুনিক পরিকাঠামো কেরালায় অনেক নতুন কর্মসংস্থানের সম্ভাবনা তৈরি করবে”
“অমৃতকালে পর্যটনের উন্নয়ন দেশের উন্নতির ক্ষেত্রে অগ্রণী ভূমিকা পালন করবে”
“কেরালায় ‘মুদ্রা ঋণ প্রকল্প’-এর অঙ্গ হিসেবে ৭০ হাজার কোটি টাকারও বেশি লক্ষাধিক ছোট উদ্যোগপতিকে দেওয়া হয়েছে”
নয়াদিল্লি, ১ সেপ্টেম্বর ২০২২
প্রধানমন্ত্রী শ্রী নরেন্দ্র মোদী আজ কোচিতে প্রায় ৪,৫০০ কোটি টাকার বেশি কোচি মেট্রো এবং ভারতীয় রেলের বিভিন্ন প্রকল্পের ভিত্তিপ্রস্তর স্থাপন ও জাতির উদ্দেশে উৎসর্গ করেছেন। এর আগে আজ কোচির কালাডি গ্রামে শ্রী আদি শঙ্করাচার্যের জন্মভূমি ক্ষেত্রম সফর করেন প্রধানমন্ত্রী।
সমাবেশে ভাষণ দিতে গিয়ে প্রধানমন্ত্রী বলেন, পবিত্র ওনাম উৎসবে কেরালার প্রতিটি প্রান্ত আনন্দমুখরিত। জীবনযাপনে স্বাচ্ছন্দ্য এবং সহজে ব্যবসা-বাণিজ্য করার এইসব প্রকল্পের জন্য শ্রী মোদী সকলকে সাধুবাদ জানান। “এই পবিত্র অনুষ্ঠানে ৪,৬০০ কোটি টাকারও বেশি সংযোগ প্রকল্প কেরালাকে উপহার দেওয়া হয়েছে” বলে প্রধানমন্ত্রী উল্লেখ করেন।
‘আজাদি কা অমৃত কাল’-এর উল্লেখ করে প্রধানমন্ত্রী বলেন, আগামী ২৫ বছরে উন্নত ভারত গড়ে তোলার এক বৃহত্তর সঙ্কল্প নিয়েছে ভারতবাসী। “উন্নত ভারতের এই নকশায় আধুনিক পরিকাঠামোর এক বিরাট ভূমিকা রয়েছে” বলে তিনি জানান। ২০১৭-তে কোচি মেট্রোর তিনি উদ্বোধন করেছিলেন বলে প্রধানমন্ত্রী স্মরণ করেন। আজ কোচি মেট্রোর প্রথম পর্যায়ে সম্প্রসারণের উদ্বোধন হচ্ছে এবং দ্বিতীয় পর্যায়ের ভিত্তিপ্রস্তর স্থাপন করা হল। প্রধানমন্ত্রী বলেন, কোচি মেট্রোর দ্বিতীয় পর্যায় যুব এবং পেশাদারদের ক্ষেত্রে এক আশীর্বাদস্বরূপ হয়ে উঠবে। প্রধানমন্ত্রী জানান, “পরিবহণ ও শহরাঞ্চলীয় উন্নয়নের ক্ষেত্রে সারা দেশজুড়ে অনুপ্রেরণামূলক উন্নয়ন ঘটে চলেছে।”
কোচিতে সংযুক্ত মেট্রোপলিটন পরিবহণ কর্তৃপক্ষ-এর রূপায়ণের উল্লেখ করে প্রধানমন্ত্রী বলেন, এর মাধ্যমে মেট্রো, বাস এবং জলপথ পরিবহণ প্রভৃতি সমস্ত রকমের পরিবহণের সমন্বয় ঘটানো হবে। বহুবিধ সংযোগ ব্যবস্থার এই মডেল কোচিকে তিনটি প্রত্যক্ষ সুবিধা দেবে। শহরে যাত্রীদের যাতায়াতের সময় কমে যাবে, রাস্তায় পরিবহণের সংখ্যা হ্রাস পাবে এবং শহরে দূষণ কমবে। পরিবেশ রক্ষায় ভারত যে বৃহৎ সঙ্কল্প নিয়ে কার্বন নিঃসরণকে শূন্যে নামিয়ে আনার, সেই লক্ষ্য পূরণেও এটি সহায়ক ভূমিকা নেবে বলে প্রধানমন্ত্রী জানান।
প্রকল্প সম্পর্কে কিছু তথ্য
পেটা থেকে এস এন জংশন পর্যন্ত কোচি মেট্রো রেল প্রকল্পের প্রথম পর্যায়ের সম্প্রসারণের উদ্বোধন করেন প্রধানমন্ত্রী। এই প্রকল্পের মোট ব্যয় ৭০০ কোটি টাকারও বেশি। এই প্রকল্পের প্রায় ৫৫ শতাংশ বিদ্যুৎ সৌরবিদ্যুৎ থেকে পাওয়া যাবে। জে এল এন স্টেডিয়াম থেকে ইনফোপার্ক পর্যন্ত কোচি মেট্রো রেল প্রকল্পের দ্বিতীয় পর্যায়ের ভিত্তিপ্রস্তর স্থাপন করেছেন প্রধানমন্ত্রী। ১১.২ কিলোমিটার এই যাত্রাপথে ১১টি স্টেশন থাকবে। এর মোট প্রকল্প ব্যয় প্রায় ১,৯৫০ কোটি টাকার।
কুরুপ্পান্থারা-কোট্টায়াম-চিঙ্গাভানম রেল সেকশনে ডবল লাইন পাতার কাজ জাতির উদ্দেশে উৎসর্গ করেছেন প্রধানমন্ত্রী। এটি তৈরিতে খরচ হয়েছে প্রায় ৭৫০ কোটি টাকা। এর ফলে, তিরুবনন্তপুরম থেকে ম্যাঙ্গালুরু পর্যন্ত সম্পূর্ণ রেলপথে ডবল লাইন পাতার কাজ সম্পন্ন হল। এতে যাতায়াত দ্রুত ও সহজ হবে। এর ফলে, সবরীমালায় ভগবান আয়াপ্পার মন্দিরে যেতে লক্ষাধিক পুণ্যার্থী কোট্টায়াম বা চেঙ্গানুর রেল স্টেশনে নেমে সড়ক পথে সহজেই পাম্বা যেতে পারবেন। শ্রী মোদী কোল্লাম-পুনালুর পর্যন্ত রেলপথের বৈদ্যুতিকরণের কাজ জাতির উদ্দেশে উৎসর্গ করেন।
কেরালার তিনটি রেল স্টেশন এর্ণাকুলাম জংশন, এর্ণাকুলাম টাউন এবং কোল্লাম-কে পুনঃউন্নয়নের কাজটির ভিত্তিপ্রস্তত স্থাপন করেন প্রধানমন্ত্রী। এর জন্য প্রকল্প ব্যয় ধরা হয়েছে প্রায় ১,০৫০ কোটি টাকার। এই রেল স্টেশনগুলিতে অত্যাধুনিক সুবিধা সম্বলিত এবং বিশ্বমানের সুযোগ-সুবিধা থাকবে। এতে আগমন / নির্গমনের করিডর, স্কাইওয়াক, সোলার প্যানেল, বর্জ্য নিষ্কাশন প্ল্যান্ট, বিদ্যুৎসাশ্রয়ী আলোর ব্যবস্থা, বৃষ্টির জল সংরক্ষণ এবং বহুমুখী পরিবহণের সুবিধা থাকবে।
(PG/AB/DM